b"\n_START_ARTICLE_\nPetankki\n_START_PARAGRAPH_\nPetankki (ranskaksi p\xc3\xa9tanque, [pet\xc9\x91\xcc\x83k]) on Ranskasta l\xc3\xa4ht\xc3\xb6isin oleva kuulapeli. Pelin p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 on heitt\xc3\xa4\xc3\xa4 metallikuulia mahdollisimman l\xc3\xa4helle maahan heitetty\xc3\xa4 maalipalloa.\n_START_SECTION_\nPeliv\xc3\xa4line\n_START_PARAGRAPH_\nPeliv\xc3\xa4lineen\xc3\xa4 petankissa k\xc3\xa4ytet\xc3\xa4\xc3\xa4n kansainv\xc3\xa4lisen Petanque-liiton (FIPJP), hyv\xc3\xa4ksymi\xc3\xa4 metallikuulia, joiden halkaisija on 70,5\xe2\x80\x9380 mm ja paino 650\xe2\x80\x93800 g. Kuulia ei saa mitenk\xc3\xa4\xc3\xa4n muuttaa siit\xc3\xa4, millaisia ne kaupasta l\xc3\xa4htiess\xc3\xa4\xc3\xa4n olivat, mutta kuulissa voi olla kaiverrettuna pelaajan nimi tai nimikirjaimet tai logoja ja kirjaimia. Erityisesti kuulassa on oltava kaiverrettuna valmistajan logo ja kuulan paino sek\xc3\xa4 rekisterinumero._NEWLINE_Ellei kuula t\xc3\xa4yt\xc3\xa4 yll\xc3\xa4 mainittuja ehtoja, sit\xc3\xa4 kutsutaan Suomessa vapaa-ajan kuulaksi, ehdot t\xc3\xa4ytt\xc3\xa4v\xc3\xa4\xc3\xa4 viralliseksi kuulaksi. Virallisissa kilpailuissa saa pelata vain virallisilla eli kilpakuulilla. _NEWLINE_Kansainv\xc3\xa4lisen liiton hyv\xc3\xa4ksym\xc3\xa4t kuulat on tehty tasalaatuisesta metallista. Niiden valmistuksella ja materiaalilla on tietyt laatum\xc3\xa4\xc3\xa4ritykset ja niille on annettu tietyt standardit, jotka kuulien tulee t\xc3\xa4ytt\xc3\xa4\xc3\xa4. _NEWLINE_Viralliset kuulat ovat tasapainotettuja, onttoja ja tehty metallista, jolla on erilaisia ominaisuuksia kuten esim. ruostumattomuus, ruostuva, pehme\xc3\xa4mpi tai kovempi metalliseos, liukkaampi tai karheampi heittotuntuma jne. Virallisia kuulia saa erilaisilla raidoituksilla sek\xc3\xa4 t\xc3\xa4ysin raidattomina. Virallisia kuulia valmistetaan kolmen kuulan sarjoissa, joissa l\xc3\xa4pimitta ja paino on kaikilla kolmella kuulalla vakioidusti sama - heitt\xc3\xa4j\xc3\xa4n k\xc3\xa4den koon ja heittotavan mukaan valittu._NEWLINE_Vapaa-ajan kuulat ovat hieman edullisempia, johtuen merkitt\xc3\xa4v\xc3\xa4st\xc3\xa4 laatuerosta niin valmistuksen kuin my\xc3\xb6s materiaalin suhteen. Vapaa-ajan kuulat tehd\xc3\xa4\xc3\xa4n halvemmista materiaaleista, ne ovat usein ohutrakenteisia, ja niihin on lis\xc3\xa4tty painoa muun muassa t\xc3\xa4ytt\xc3\xa4m\xc3\xa4ll\xc3\xa4 ne hiekalla tai nesteell\xc3\xa4 tai sis\xc3\xa4reunoihin hitsatuilla metallikappaleilla. Niiden valmistuksessa tasapainolla ei ole merkityst\xc3\xa4. Vapaa-ajan kuulia ei saa hankittua tietyn kokoisina, ja saman kuuden kuulan sarjan sis\xc3\xa4ll\xc3\xa4 kuulien paino ja koko saattaa vaihdella satunnaisesti ja runsaastikin._NEWLINE_Virallisten ja vapaa-ajan kuulien v\xc3\xa4lill\xc3\xa4 on suuria eroja kuulan k\xc3\xa4ytt\xc3\xa4ytymisess\xc3\xa4 ja kest\xc3\xa4vyydess\xc3\xa4._NEWLINE_Maalipallo eli snadi on halkaisijaltaan 30 mm (\xc2\xb1 1 mm). Se oli aiemmin aina puinen, joko puunv\xc3\xa4rinen tai maalattu. Nyky\xc3\xa4\xc3\xa4n s\xc3\xa4\xc3\xa4nn\xc3\xb6t sallivat my\xc3\xb6s synteettisen VMS-tehtaan maalipallon.  _NEWLINE_Nyky\xc3\xa4\xc3\xa4n s\xc3\xa4\xc3\xa4nn\xc3\xb6t vaativat, ett\xc3\xa4 (kilpailussa) kullakin joukkueella on my\xc3\xb6s jokin mittalaite; tavallinen rullamitta k\xc3\xa4y hyvin, mutta tuomarin varustukseen kuuluu aina tarkkuusmitta._NEWLINE_Nykyisin on saatavilla my\xc3\xb6s keinonahkaisia petankkikuulan kokoisia pehmopalloja maalipalloineen sis\xc3\xa4peli\xc3\xa4 varten. (Vrt. Invalidiliiton sis\xc3\xa4ll\xc3\xa4 pelattava boccia-peli.)\n_START_SECTION_\nKentt\xc3\xa4\n_START_PARAGRAPH_\nPeli\xc3\xa4 voidaan pelata mill\xc3\xa4 alustalla tahansa, mutta k\xc3\xa4yt\xc3\xa4nn\xc3\xb6ss\xc3\xa4 aina jonkinlaisella sorapinnalla. P\xc3\xa4\xc3\xa4s\xc3\xa4\xc3\xa4nt\xc3\xb6isesti mit\xc3\xa4 korkeamman tason kisasta tai mit\xc3\xa4 kokeneemmasta pelaajasta on kysymys, sit\xc3\xa4 vaikeampi kentt\xc3\xa4. MM-kent\xc3\xa4t rakennetaan varta vasten eritt\xc3\xa4in vaikeiksi. Perusajatus on, ett\xc3\xa4 mit\xc3\xa4 kovempi kentt\xc3\xa4 on, sit\xc3\xa4 paremmin tulee esiin kent\xc3\xa4n lukukyky ja kuulan hallitsemisominaisuudet._NEWLINE_Mik\xc3\xa4li tilaa on riitt\xc3\xa4v\xc3\xa4sti, voidaan pelata rajoittamattomalla alueella, mutta kilpailuissa l\xc3\xa4hes aina joudutaan pelialue rajaamaan. Pelialueen tulee olla kilpailussa v\xc3\xa4hint\xc3\xa4\xc3\xa4n 4 m leve\xc3\xa4 ja 15 m pitk\xc3\xa4, ainakin mestaruusluokan tai kansainv\xc3\xa4lisiss\xc3\xa4 peleiss\xc3\xa4. Muissa voidaan joustaa, ei kuitenkaan alle 3 m x 12 m.\n_START_SECTION_\nHistoriaa\n_START_PARAGRAPH_\nPetankki on nuorin perinteellisist\xc3\xa4 kuulapeleist\xc3\xa4. Se on syntynyt s\xc3\xa4\xc3\xa4nt\xc3\xb6muutoksen kautta toisesta lajista, jeu provencalista 1900-luvun alussa etel\xc3\xa4ranskalaisessa La Ciotat'n pikkukaupungissa. _NEWLINE_Vanha kuulapeliveteraani Jules \xe2\x80\x9dLeNoir\xe2\x80\x9d Hugues ei reumansa takia en\xc3\xa4\xc3\xa4 pystynyt pelaamaan vauhtiaskeleita ja puoliakrobaattisia kukonaskelia vaativaa peli\xc3\xa4. Niinp\xc3\xa4 h\xc3\xa4n toisten senioripelaajien kanssa ryhtyi kokeeksi pelaamaan peli\xc3\xa4 lyhyemm\xc3\xa4ll\xc3\xa4 matkalla (aluksi 5-6 m) siten, ett\xc3\xa4 kaikki heitot heitet\xc3\xa4\xc3\xa4n heittoympyr\xc3\xa4ss\xc3\xa4 seisten._NEWLINE_Viel\xc3\xa4 samana kes\xc3\xa4n\xc3\xa4 lajissa jo kilpailtiin. Vuonna 1910 - jota pidet\xc3\xa4\xc3\xa4n lajin varsinaisena syntym\xc3\xa4vuotena \xe2\x80\x93 uudella lajilla oli jo Julesin tuolloisen pelikaverin Ernst Pitiot'n laatimat s\xc3\xa4\xc3\xa4nn\xc3\xb6t, ja tuolloin pidettiin ensimm\xc3\xa4iset viralliset kisat._NEWLINE_Nimens\xc3\xa4 peli sai heittotavasta. Ensimm\xc3\xa4isten harrastajiensa \xc3\xa4idinkieless\xc3\xa4 oksitaanissa ilmaisu p\xc3\xa8 tanca tai ped tanca tarkoittaa samaa kuin ranskan pieds tanqu\xc3\xa9es, siis jalat yhdess\xc3\xa4. Sana P\xc3\xa9tanque on v\xc3\xa4\xc3\xa4nn\xc3\xb6s n\xc3\xa4ist\xc3\xa4. Viel\xc3\xa4 1910 lajin nimi oli juhlallisesti Jeu de PIED-TANQU\xc3\x88._NEWLINE_Rauhanomainen rinnakkaiselo \xc3\xa4iti- ja tyt\xc3\xa4rlajien v\xc3\xa4lill\xc3\xa4 on jatkunut t\xc3\xa4h\xc3\xa4n p\xc3\xa4iv\xc3\xa4\xc3\xa4n asti. Itsen\xc3\xa4istyess\xc3\xa4\xc3\xa4n vuonna 1945 boule lyonnaisen dominoimasta FBB:st\xc3\xa4 lajit muodostivat yhteisen liiton F\xc3\xa9d\xc3\xa9ration Fran\xc3\xa7aise de P\xc3\xa9tanque et Jeu Proven\xc3\xa7alin (FFPJP). Petankin levitty\xc3\xa4 Ranskan ulkopuolelle perustettiin vuonna 1958 Spassa Belgiassa yhteinen kansainv\xc3\xa4linen lajiliitto F\xc3\xa9d\xc3\xa9ration Internationale de P\xc3\xa9tanque et Jeu Proven\xc3\xa7al (FIPJP)."